Amnesty International: IZimbabwe Lokhu Ikhokhela Ekwephuleni Ilungelo Loluntu
Linhlanganiso ithi iZimbabwe ngelinye lamazwe angezansi yezwekazi leAfrica akhokhelayo kwezokuhlukunyezwa kwalabo abangavumelani lohulumende.
JOHANNESBURG — Inhlanganiso elwela amalungelo oluntu emhlabeni jikelele eye Amnesty International, ithi iZimbabwe ngelinye lamazwe asezansi yezwekazi leAfrica ahamba phambili kwezokwephulwa kwamalungelo oluntu, ukuhlukunyezwa kwalabo abangavumelani lohulumende, ukususwa ngodli kwabantu endaweni abahlala kuzo kanye lokungalandelwa kwemithetho yelizwe. Linhlanganiso yethule umbiko wayo ka 2014 eJohannesburg ngoLwesithathu yakhuthaza umongameli robert Mugabe njengoMgcinisihlalo we African Union le SADC ukuthi aqede umkhuba wokuhlukuluzwa kwabantu ezwekazi leAfrica. Esethula umbiko wale inhlanganiso eJohannesburg ngoLwesithathu, UMqondisi weAmnesty International ezansi yezwekazi leAfrica umnumnzana Deprose Muchena, uthe lobanje kungelagazi elibonakala lichitheka ezitaladeni zeZimbabwe, ukutshaywa, ukuhlukuluzwa, ukuncindezelwa lokwephulwa kwamalungelo oluntu kubhahile. Umnumnzana Muchena uthi uhulumende weZimbabwe usekhethe ukungalandeli umthetho ngokuqhubeka esebenzisa eminye imithetho ekusisekelo sombuso esidala kungakhathalekile ukuthi leyo mithetho iphikisana laleyo ekusisekelo sombuso esitsha. Umsekeli kaMqondisi weAmnesty International ezansi yezwekazi leAfrica, umnumnzana Noel Kututwa, uthi ukutshaywa ngolunya lokuhlukuluzwa kwentathelizindaba, u Itai Dzamara labanye abebetshengisela eUnity Square eHarare besithi umongameli Mugabe ehle esihlalweni, kukhombisa sobala ukuthi ukwephulwa kwamalungelo oluntu akukapheli eZimbabwe. Ukusuwa kwabantu ngodli enkambeni yeChingwizi bengaphiwanga ezinye indawo zokuhlala lakho kubaliswe njengezinye zezehlakalo zokwephulwa kwamalungelo oluntu. Umnumnzana Kututwa uthi njengomgcinisihlalo we AU le SADC, umongameli Mugabe ulomlandu wokubona ukuthi amazwe wonke akuzwekazi le Africa abanjwa ngamandla ukuqeda yonke imikhuba yokuncindezelwa kwamalungelo oluntu. Umbiko we Amnesty international uthole njalo ukuthi kweleSouth Africa amapholisa asebenzisa udli ekulwiseni udlakela njalo abakwamanye amazwe baqhubekela phambili behlukunyezwa yizakhamizi. ISwaziland layo yetheswa umlandu wokwephula amalungelo oluntu lokubopha mahlayana labo abaphikisana lohulumende. IZambia yona itholakele ilokhu ilohlupho lokuhlukunyezwa kwabantu bobulili.